לצאת לנופש בזול ולהרוויח גם מהחברה שעשתה בוקינג - מגזין TheMarker - TheMarker
לצאת לנופש בזול ולהרוויח גם מהחברה שעשתה בוקינג
אחרי עליות של מאות אחוזים, השקעה בחברות הנותנות שירותי תיירות מקוונים היא כבר לא הדיל הכי זול, אבל ייתכן שזאת עדיין עסקה משתלמת ■ סקירת יעדים אטרקטיביים להשקעה
18.04.2014 17:28 עודכן ב: 19.04.2014 15:37
לא צריך להיות ריי קורצוויל כדי לחזות שאחד המקצועות שייעלם מהעולם בשנים הקרובות הוא סוכן הנסיעות. לפי נתוני אולג'ובס, בשנים 2010־2012 ירד מספר המשרות המוצעות בתחום ב־50%. האינטרנט שינה את חוקי המשחק, צמצם את העמלות והעלות לצרכן, והוביל לשינוי בהרגלי הצריכה. חברת המחקר יורומוניטר אינטרנשיונל מצאה כי בשנים 2010־2012 צמחו מכירות שירותי תיירות באמצעות האינטרנט בכ־10% בממוצע מדי שנה ל־524 מיליארד דולר - כרבע מסך מכירות מוצרי התיירות בשנה בעולם. הצמיחה החדה ביותר ב־2012 היתה בשווקים המתעוררים, שבהם שיעורי החדירה של האינטרנט עדיין נמוכים.
המעבר להשוואת מחירים ולהזמנות דרך האינטרנט של לינות בבתי מלון, כרטיסי טיסה והשכרת רכב מועיל לחברות התיירות המקוונות כמו פרייסלין (סימול: PCLN), המוכרת לישראלים בעיקר בשל אתר הזמנות בתי המלון booking.com; טריפ אדוויזור (TRIP) שמעניק המלצות, או אתר ההזמנות אקספדיה (EXPE). התאוששות הכלכלה האמריקאית והרגיעה היחסית באירופה תרמו גם הן לעלייה בתיירות ולתוצאות הנאות של החברות ברבעון הרביעי. החברות פרסמו תחזית אופטימית להמשך, ומניותיהן הגיבו בהתאם.
עושים צ'ק אין במובייל
ביום שבו פירסמה אקספדיה את דו"חותיה זינקה מנייתה ב־14% וסימנה את הכיוון למניות המגזר. כשטריפ אדוויזור פרסמה תוצאות כמה ימים אחריה היא הוסיפה 7%, אורביטז (OWW) האחות הקטנה בתעשייה התפוצצה ב־30%, ואילו פרייסליין שהיתה האחרונה לפרסם, עלתה באותו יום ב־2.5% ובסך הכל ב־18% בשבועיים. כולן נסחרות בבורסה בארצות הברית.
הרווחים של חברות מנועי החיפוש מגיעים מעמלות על ההזמנות שמבוצעות באתר שלהן, אבל גם מחדרי מלון ומכרטיסים שהחברות המקוונות קונות בחבילות גדולות ובמחירים מוזלים, ומשווקות במחיר גבוה יותר ללקוח. הכנסות נוספות מגיעות מפרסומות. החברות המקוונות צמחו גם באמצעות רכישות של חברות מתחרות. כך למשל רכשה בשנה האחרונה פרייסליין את מנוע החיפוש וסוכנות הנסיעות האינטרנטית קיאק, ואקספדיה את travelocity. להצלחתן תורמים גם שיתופי פעולה עם רשתות בתי מלון, מוטלים, אכסניות חברות תעופה וחברות רכב.
מנוע צמיחה מרכזי נוסף הן ההזמנות באמצעות הסמארטפון או הטאבלט. הדרך הטובה ביותר להזמין טיסה או מלון באמצע טיול היא באמצעות הטלפון הנייד, ולזמינות הזו יש פוטנציאל להכנסות נוספות. זו גם הסיבה שבשנים האחרונות חברות רבות משקיעות משאבים בשדרוג האפליקציות שלהן, ובפונקציות נוספות שאמורות לשפר את חוויית השימוש ולהפוך אותה לאטרקטיבית יותר.
פרייסליין היא ללא ספק קטר התשואות של הענף. בחמש השנים האחרונות קפצה המניה פי 16 לשווי של 69 מיליארד דולר. אחד המתעשרים הגדולים מעליית המניה הוא הפרזנטור של החברה, השחקן ויליאם שטנר, קפטן קירק מ"מסע בין כוכבים", שקיבל חבילת מניות בחברה עם היווסדה. לפני שלוש שנים פורסם ב"טורונטו סאן" כי השחקן הרוויח יותר מ־600 מיליון דולר ממכירת מניות החברה.
בחמש השנים האחרונות צמחו הכנסות פרייסליין ב־18% בממוצע בשנה, ואת 2013 היא סיימה עם הכנסות של 6.8 מיליארד דולר ורווח נקי של 1.9 מיליארד דולר.
פרייסליין היא החברה בעלת הפיזור הגיאוגרפי הנרחב ביותר. יש לה דריסת רגל משמעותית באירופה באמצעות booking.com. בנוסף, היא מציגה צמיחה מואצת באסיה ובאמריקה הלטינית. בניגוד לאקספדיה שמתבססת בעיקר על רכישת מספר רב של חדרים במלונות בהנחה ומכירתם ללקוחות, פרייסליין מתבססת בעיקר על עמלות מרכישות.
אקספדיה שנסחרת בשווי של 10 מיליארד דולר היא סוכנות הנסיעות האינטרנטית הגדולה בעולם במונחי הזמנות. מרבית הכנסותיה מגיעות מהזמנות בבתי המלון (72%), תחום שנחשב בעל שיעורי רווחיות גבוהים. עם זאת היא חשופה יותר להשפעת מצב התיירות העולמי. החברה הצליחה ליהנות מצמיחה שנתית ממוצעת של 14% בחמש השנים האחרונות, חלקה מבוסס על רכישות. את 2013 היא סיימה עם הכנסות של 4.8 מיליארד דולר ורווח של 230 מיליון דולר.
טריפ אדוויזור מבססת את ההכנסות שלה בעיקר על פרסומות. האתר שלה כולל יותר מ־100 מיליון טיפים והמלצות של גולשים על יעדי טיול, לינה, מסעדות ופעילויות נוספות. עם מאגר שצמח משמעותית השנה והגיע ל־260 מיליון גולשים שונים מדי חודש מדובר באטרקציה למפרסמים. החברה הגיעה ב־2013 להכנסות של מיליארד דולר ורווח של 205 מיליון דולר, ומנייתה יותר מהכפילה את שוויה בשנה האחרונה ל־13 מיליארד דולר.
סוכנות התיירות האינטרנטית אורביטז, עם שווי שוק הקרוב למיליארד דולר, היא הפחות אהובה על המשקיעים בשל שיעורי צמיחה נמוכים יחסית ותוצאות מאכזבות שפרסמה בשנים האחרונות. ואולם, ברבעון האחרון היא הפתיעה והציגה גידול משמעותי בהכנסות מתחום בתי המלון. היא הצהירה על כוונתה להרחיב את פעילותה בתחום כרטיסי הטיסה.
הפופולריות של סוכנויות הנסיעות המקווונת צוברת תאוצה גם באסיה. החברות הסיניות עדיין קטנות יחסית במושגי שווי שוק לעומת אחיותיהן האמריקאיות, אך הפוטנציאל שלהן אינו מוטל בספק. מי שניצלה את האווירה הטובה בענף ב־2013 היא ביידו הסינית, שהנפיקה לפני שלושה חודשים את את קיונאר (QUNR), סוכנות תיירות אינטרנטית שפירוש שמה הוא "לאן ללכת". היא נרכשה על ידי ביידו ב־2011 כדי להשיג דריסת רגל בשוק הזה. מניית החברה אמנם הכפילה את עצמה ביום המסחר הראשון, אבל מאז היא מדשדשת סביב שווי חברה של 3.4 מיליארד דולר. חברה סינית ותיקה ובוגרת יותר היא סיטריפ (CTRP) שנסחרת לפי שווי של 6 מיליארד דולר.
החברות המובילות בשוק התיירת המקוונת
התנופה הגדולה של הענף הולידה גם את הסיכון הטמון בהשקעה בו. לצד שינוי במצב הכלכלי העולמי, סיכון נוסף הוא התחרות בין החברות - הגורמת להן להגדיל את הוצאות השיווק והפרסום, וכבר שוחקת את שיעורי הרווחיות שלהן. איום משמעותי צץ לפני שנתיים כשגוגל נכנסה באיחור לענף באמצעות השקת גוגל טראוול, וההערכה היא כי היא תנגוס במתחרותיה הוותיקות. לכך צריך להוסיף את אפשרות שמחירי הדלק יעלו וייקרו את הטיסות. דבר שיצמצם את הביקוש, וגם את המרווחים של הסוכנויות, שכן חברות התעופה מתקשות לתת הנחות גדולות כשמחירי הדלק גבוהים.
וצריך לזכור עוד משהו: מניות חברות האינטרנט זינקו בחדות בשנה האחרונה ולכן הן אינן זולות. פרייסליין למשל נסחרת במכפיל רווח של 26, וטריפ אדוויזור נסחרת במכפיל של 47 לשנה הקרובה. לתשומת לבם של הנופשים והמשקיעים.